पटवारी रहेंगे मुख्यालय में, आवास निर्माण पूरा
भास्कर संवाददाता | अंबिकापुर
पटवारियों को निर्धारित मुख्यालय में आवास की सुविधा प्रदान करने के उद्देश्य से शासन द्वारा पटवारियों का आवास निर्माण कराया जा रहा है। कलेक्टर ऋतु सैन ने पटवारियों को निर्धारित मुख्यालय पर ही निवास करने के निर्देश दिए हैं।
उन्होंने पटवारियों से कहा है कि जिन आवासों का निर्माण का़र्य पूरा हो चुका है, उनमें बिजली और नल कनेक्शन के लिए नियमानुसार आवेदन करते हुए शीघ्र रहना शुरू करें। आवासीय स्थल में कोई अन्य आवश्यकताएं हो तो संबंधित अधिकारियों को सूचित करने के निर्देश दिए गए हैं। ग्रामीण यांत्रिकी सेवा के कार्यपालन अभियंता बीएल अमूले ने बताया कि वर्तमान में 6 लाख 63 हजार रूपए की लागत के 10 पटवारी आवास निर्माण कार्य पूर्ण हो चुके है। इनमें अंबिकापुर विकासखण्ड अंतर्गत नवागढ़, केशवपुर, भगवानपुरकला, उदयपुर विकासखंड के सोनतरई, सीतापुर सके बेलजोरा, बतौली के घोघरा, बिशुनपर, चिरगा तथा लुंड्रा जनपद अंतर्गत सुमेरपुर एवं रघुनाथपुर शामिल हैं। श्री अमूले ने बताया कि शीघ्र ही 20 अन्य पटवारी आवास पूर्ण होने की स्थिति में हैं।
सरकारी जर्जर भवनों को ढहाने के निर्देश
अंबिकापुर| कलेक्टर ऋतु सैन ने सभी विभागांे के अधिकारियों से कहा है कि जो कार्यालय, अस्पताल, शासकीय अधिकारियों एवं कर्मचारियों के निवास, विद्यालय तथा आंगनवाड़ी केंद्रों आदि के भवन उपयोग के लायक नहीं हैं, उनकी सूची नियमानुसार लोक निर्माण विभाग के कार्यपालन अभियंता को उपलब्ध कराएं। उन्होंने स्पष्ट किया है कि ऐसे भवनों में किसी तरह के कार्य संचालित न किए जाएं। कलेक्टर ने पीडब्ल्यूडी के कार्यपालन अभियंता बीपी अग्रवाल को विभिन्न शासकीय विभागांे से जानकारी प्राप्त कर जर्जर भवनों को शीघ्र ध्वस्त करने के निर्देश दिए हैं।
bho_Deva bho_Deva hin_Deva hin_Deva hin_Deva hin_Deva